
A tükrökön túl

A tükrön keresztül felfedezem a hiányomat, miután odaát látom magam. Ez egyszerre abszolút valóság, mely viszonyban áll a teljes környező térrel, és abszolút irreális, mivel ahhoz, hogy érzékelhető legyen, át kell haladni egy virtuális ponton.
Ezen foucault-i gondolatok mentén, képeimen egy olyan virtuális valóság megjelenítésére teszek kísérletet, melyben utópia és heterotópia kapcsolódik össze a tükörjelenség által. A tükör síkjának átlépésével egy valós tér nélküli hely képződik, ami visszahat a valóságban elfoglalt helyemre, hiszen önmagam felé közelítve újraértelmezésre, önmegismerésre ad lehetőséget.
A tükör, mint mágikus erővel bíró tárgy, jóslás és varázslás eszköze, átjáró földöntúli világok felé. Az ókorban a lelket jelképezte, a görög mitológia szerint Héra egy tükör segítségével ejtette csapdába Dionüszosz lelkét, Narkisszosz pedig a saját tükörképébe szeretett bele. Koron és kultúránként más-más szimbolika kapcsolódott a tükör jelenségéhez, de mindig fontos szerepet játszott az emberiség életében.
A képzőművészet egyik kedvelt témájává vált. Számtalanszor megjelenik a „kép a képben” motívum által, Jan van Eyck Arnolfini házaspárjától, Tiziano és Rubens Vénuszt tükörrel ábrázoló festményein keresztül, Magritte szürreális tükörmágiájáig.
A klasszikus tükör előtti nőábrázolás megfordításával, célom a valós test és tér megszüntetése és kizárása, a tükörből visszanéző kép önálló testtel, érzésekkel való felruházása a tükörvilág határának teljes átlépésével.
A fotográfia eszközével, mely a valóság képi megjelenítésének leghitelesebb módja, igyekszem olyan hangulatokat megragadni, melyek pillanatnyiságuk és megfoghatatlanságuk miatt nehezen vizualizálhatóak és ezeket a tükrökön túli világ valóságaként prezentálni.



